[{"text_idx": "#000013", "text": "Roedd y prosiect hwn yn annog plant i archwilio eu hardal leol yn greadigol, tra\u2019n dysgu mwy am brosiect Metro a\u2019i effaith bosibl ar eu hamgylchedd a\u2019u cymuned leol. Mae\u2019r Argyfwng Hinsawdd yn flaenoriaeth strategol allweddol i Llenyddiaeth Cymru, gyda ffocws arbennig ar annog cenedlaethau iau i fynegi eu pryderon am ddyfodol ein planed, gwella eu cysylltiad a\u0302\u2019u hardaloedd lleol, a chymryd camau cadarnhaol."}, {"text_idx": "#000014", "text": "Yn ystod tymor Hydref 2022, fe wnaeth disgyblion blwyddyn 4 Ysgol Gynradd Ffynnon Taf fwynhau gweithdai ysgrifennu creadigol a darlunio gyda\u2019r awdur Mike Church a\u2019r darlunydd Osian Grifford. Dysgon nhw sut i lunio stori, archwilio cymeriadau ac hanes Ffynnon Taf yn greadigol, a chasglu syniadau ar gyfer eu stori eu hunain. Cafodd eu stori wych am y Metro a\u2019r ddraig sy\u2019n byw yn y ffynnon boeth ei droi yn gasgliad o gylchgronau a cherddi poster a fydd yn cael eu harddangos yn yr ysgol ac yn yr orsaf drenau leol."}, {"text_idx": "#000015", "text": "Dywedodd yr awdur Mike Church, \u201cRoedd y plant yn wych i weithio gyda nhw, wedi mynd i\u2019r afael a\u0302 ac yn diddori ym mhopeth a gynhigiwyd iddynt...clod gwirioneddol i\u2019r ysgol a\u2019r gymuned. Pan symudais i\u2019r ardal am y tro cyntaf flynyddoedd yn o\u0302l, roedd yna adeilad Forgemasters enfawr. Nawr mae\u2019r dirwedd gyfan wedi newid a bydd trafnidiaeth i ac o Gaerdydd yn cael ei chwyldroi...dyna\u2019r gobaith i bob un ohonom.\u201d"}, {"text_idx": "#000016", "text": "Dywedodd un o\u2019r athrawon, Mrs Howells, \u201cRoedd y plant wedi cymryd diddordeb o\u2019r cychwyn cyntaf ac roeddwn i wedi rhyfeddu at ba mor frwd oedden nhw wrth roi pin ar bapur! Mae Mike wedi dangos sut mae dychymyg yn allweddol i ysgrifennu! Fe wnaethon ni fwynhau\u2019r prosiect yn fawr a doedden ni ddim eisiau iddo ddod i ben\u201d."}, {"text_idx": "#000017", "text": "Dywedodd Jessica Clement o gwmni Trafnidiaeth Cymru, \u2018Mae Trafnidiaeth Cymru yn falch iawn o allu gweithio gyda disgyblion Ysgol Gynradd Ffynnon Taf, bydd llawer ohonynt yn cael eu heffeithio\u2019n uniongyrchol gan y gwaith i uwchraddio\u2019r rheilffordd ac adeiladu\u2019r depo newydd yn Ffynnon Taf. Roedd yn wych cael y cyfle i ateb cwestiynau\u2019r plant ynghylch sut y bydd cynllun Metro De Cymru yn effeithio arnynt yn y dyfodol, a gweld sawl un ohonynt yn edrych ymlaen at fynd ar y trenau newydd pan fydd y gwasanaeth yn dechrau. Rwyf wedi mwynhau gallu gweithio gyda Llenyddiaeth Cymru i weld sut y gall prosiectau fel hyn ysbrydoli plant i feddwl yn greadigol a defnyddio eu dychymyg i gynhyrchu eu straeon eu hunain am eu cymuned leol.\u201d"}, {"text_idx": "#000018", "text": "Telerau ac Amodau Llenyddiaeth Cymru"}]